**KRISZBACHER ILDIKÓ TEHETSÉGGONDOZÓ PROGRAM**

**PÁLYÁZATI KIÍRÁS**

**2025/2026. tanév**

A Pécsi Tudományegyetem (továbbiakban: PTE) a 2025/2026-os tanévre pályázatot ír ki a Kriszbacher Ildikó Tehetséggondozó Programba (továbbiakban: Program) való felvételre. A Program részeként olyan kiemelkedő ösztöndíjat, kedvezményes kollégiumi elhelyezést, tutori támogatást, egyéni készség- és képességfejlesztő szolgáltatásokat, valamint kiemelkedő szakmai lehetőségeket nyújt a hallgatók számára, amelyek segítik tehetségük kibontakoztatását, a legtehetségesebb hallgatók egyetemi oktatóvá és kutatóvá válását.  A program szabályairól a PTE térítési és juttatási szabályzat melléklete, a Pécsi Tudományegyetem Kriszbacher Ildikó Tehetséggondozó Program Szabályzata rendelkezik. A Program adminisztratív ügyintézéséért a Hallgatói Szolgáltatási Központ (továbbiakban: HSZK) felel.

**A pályázók köre:**

A Programba jelentkezhet a PTE minden aktív hallgatói jogviszonnyal rendelkező, teljes idejű, alapszakos, mesterszakos vagy osztatlan képzésben részt vevő nappali tagozatos hallgatója, aki tanulmányait nem szüneteltette két szemeszternél hosszabb időszakra, rendelkezik legalább két lezárt félévvel és az ösztöndíj időtartamára a PTE-vel hallgatói jogviszonyát fenntartja.

A keresztfélévben végző, alapképzésben résztvevő hallgató tagja maradhat a programnak, amennyiben keresztfélévben mesterszakon a PTE-n folytatja tanulmányait.

Az alapszakon végző, mesterképzésre felvételt nyerő hallgató tagja lehet a Programnak, amennyiben mesterszakon, nappali munkarendben a PTE-n folytatja tanulmányait. Erről a hallgató írásban tájékoztatja a HSZK-t.

A Program munkanyelve magyar, emiatt a nem magyar képzésben résztvevő hallgatók jelentkezése esetén a magyar nyelvtudás igazolása szükséges és a pályázati dokumentációt magyar nyelven szükséges elkészíteni.

**A pályázás benyújtásának módja, csatolandó dokumentumok:**

A pályázatokat a PTE kizárólag elektronikus úton, az online pályázatkezelő rendszerén keresztül fogadja, melyet a következő linken lehet elérni: <https://kitep.pte.hu/>

A benyújtás módja:

* Az elektronikus pályázati űrlap kitöltése az alapadatokkal, a pályázat beadását megelőző időszakban elért szakmai eredmények felsorolásával.
* A szakmai eredmények pontozása a <https://kitep.pte.hu/> felületen elérhető pontozási szempontrendszer alapján történik.

Csatolandó dokumentumok:

* Munkaterv, amely részletesen ismerteti a kitűzött célokat és az azok eléréséhez tervezett munkát. A Munkaterv részeként a pályázó vállalja az elkövetkező TDK-n történő indulást, a PTE Tehetségnapon történő előadást, elért eredményeinek e helyeken történő bemutatását. A tutor a Munkaterv űrlapon nyilatkozik a pályázó hallgató szakmai tudásáról, tehetségről, aláírásával vállalja a hallgató munkájának irányítását és jóváhagyja a Munkatervet. Egy hallgatónak csak egy tutora lehet. Egy tutor összesen 2 hallgatót mentorálhat.
* A pontozásban elszámolni kívánt eredményeket alátámasztó dokumentumok, igazolások szkennelt verziója, Művészeti Karos hallgatók esetén portfólió.
* Tanulmányi eredmények, nyelvvizsga igazolása. (Az utolsó két lezárt félév tanulmányi eredményeivel lehet pályázni.)
* Nyertes pályázatok esetén, 2025. szeptember 20-ig szükséges a félév aktiválása. Az aktív hallgatói jogviszonyt a HSZK központilag ellenőrzi.

**A pályázatok benyújtásának határideje: 2025. június 13., péntek 12 óra 00 perc**

Az eljárás során hiánypótlásra nincs lehetőség.

A sajátkezű vagy elektronikus aláírással ellátott dokumentumokkal szembeni elvárások:

* a) a nyilatkozatot minősített tanúsítványon alapuló, legalább fokozott biztonságú elektronikus aláírással kell ellátni, vagy
* b) a nyilatkozatot az ePapír szolgáltatás használatával kell hitelesíteni, az Ügyfélkapu+/DÁP használatával, vagy
* c) nyomtatott és kézzel aláírt dokumentum szkennelt formátuma fogadható el.

**Kizáró okok:**

Felhívjuk a pályázók figyelmét, hogy a pályázat **érdemi vizsgálat nélkül elutasításra kerül**, ha

* a pályázó nem felel meg a pályázati kiírásnak;
* a pályázat késve érkezik be;
* a pályázathoz nem kerülnek csatolásra a kötelező mellékletek.

Felhívjuk a pályázók figyelmét, hogy az Egyetemi Kutatói Ösztöndíj Program (továbbiakban: EKÖP) előírásai szerint nem részesülhet ösztöndíjban az a pályázó:

„…aki a kutatási tervében vállalt kutatás megvalósítását támogató, részben/egészben a Pécsi Tudományegyetem által biztosított forrásból származó ösztöndíjban, vagy egyéni kutatástámogatásban részesül az ösztöndíjas időszak alatt és arról nem mond le. Amennyiben az ösztöndíjas az ösztöndíjas időszakban ugyanazon kutatásra több ösztöndíjat is elnyert, választania kell az ösztöndíjak között és csak egyet vehet igénybe.”

Tehát a Programra **azok a hallgatók, akik a 2025/26-os tanévre benyújtják az EKÖP ösztöndíjpályázatukat, nem pályázhatnak ugyanazon kutatás támogatására**. A bírálati folyamat alatt a beadott kutatási tervek ilyen irányú ellenőrzésére is sor kerül.

Továbbá nem pályázhatnak azok a korábbi Kriszbacher Ildikó Ösztöndíjasok, valamint Kriszbacher Ildikó Tehetséggondozó Programban résztvevő hallgatók, **akik nem tettek eleget korábbi beszámolási kötelezettségüknek**.

**A pályázat értékelése:**

Az érvényes pályázatokat a hallgató pályázati űrlapon megadott eredményei alapján a kari bizottság értékeli és rangsorolja a Tehetségtanács által meghatározott pontrendszerben. Az ösztöndíj odaítéléséről a Kriszbacher Ildikó Tehetséggondozó Programjának Szabályzata alapján, az oktatási rektorhelyettes javaslata alapján a PTE Tehetségtanács dönt.

A nem magyar képzésben résztvevő hallgatók esetében a kari bizottság ellenőrzi a magyar nyelvre vonatkozó követelményeket.

Nyertes pályázó ösztöndíjról történő lemondása vagy egyéb okból történő ösztöndíjtól való elesése (pl. aktív hallgatói jogviszony megszűnése, beszámolási kötelezettség határidejének elmulasztása, beszámoló nem kerül elfogadásra) esetén az ösztöndíjas helyek betöltése érdekében a Tehetségtanács tartaléklistát hoz létre, amelyre a pályázatot el nem nyerő pályázók kerülnek fel a pályázatukra kapott pontszám szerint csökkenő sorrendben. A tartaléklista létszáma nem haladhatja meg az ösztöndíjas helyek számának 50%-át. A tartaléklistáról történő bekerülés a pályázás során elért pontsorrend alapján valósul meg. A kieső nyertes pályázó helyére a tartaléklistáról az ösztöndíjas helyre történő belépésre 2026. február 1-ig van lehetőség.

**A pályázatok elbírálásának határideje: legkésőbb 2025. augusztus 1. A pályázók emailben kapnak értesítést a pályázat eredményéről legkésőbb 2025. szeptember 1-ig**

**Ösztöndíj, megszerezhető kreditek, diplomamelléklet:**

A Programba való bekerülés esetén az egyéni munkát támogató ösztöndíj egy tanévre (10 hónapra) szól. Az Ösztöndíj havi összege megegyezik a Nemzeti Felsőoktatási Ösztöndíj mindenkori havi összegének kétszeresével (a kiírás időpontjában 80.000 Ft). Az Ösztöndíj kifizetése havi rendszerességű, az első kifizetés várható ideje október közepe.

A Programot sikeresen teljesítő hallgatók a PTE kollégiumi felvételi eljárásában 5 pluszpontot kaphatnak, amely a teljesítést követő tanévre vonatkozó eljárásban érvényesíthető.

A Programba bekerült hallgató vállalja az elkövetkező kari TDK-n történő indulást, a PTE Tehetségnapon történő előadást, elért eredményeinek e helyeken történő bemutatását. Vállalja továbbá, hogy a programindító tájékoztató fórumon és tréningen, valamint a Tehetségnap programelemein személyesen részt vesz.

A Programra bekerült hallgatók tutor vezetésével megvalósuló konzultációs tevékenységét az őszi és a tavaszi félévben is 2-2 kreditponttal ismerjük el. A konzultáció a hallgató munkájának folyamatos támogatását és ellenőrzését szolgálja. A konzultációs és teljesítmény krediteket az Oktatási Igazgatóság a HSZK közreműködésével hirdeti meg és rögzíti teljesítését a tanulmányi rendszerben. A nyertes pályázóktól, valamint témavezetőiktől minden szemeszter végén beszámolót várunk a pályázatban vállaltak teljesüléséről.

A féléves hallgatói, tutori beszámolók és a konzultációs lapok benyújtására kizárólag elektronikus úton, a <https://kitep.pte.hu/> felületén van lehetőség. A beszámolók és a konzultációs lap elkészítése során a felületen elérhető sablonokat szükséges használni. A feltöltési határidő az őszi szemeszter esetén 2025. január 16. péntek, a tavaszi szemeszter esetén 2026. május 15. péntek. A beszámolók jóváhagyásáról a HSZK javaslata alapján a Tehetségtanács dönt.

A Programba bekerült hallgatók kötelezettsége a Tehetség Esték programsorozatban a félévenkénti események legalább 75%-án (4-4 alkalomból 3-3 alkalommal) való személyes részvétel, melyet teljesítménykreditek formájában az őszi és a tavaszi félévben is 2-2 kreditponttal ismerünk el. A félév során a kreditérték alapjául szolgáló részvétel ellenőrzésre kerül. A félév végén az aktív részvételt bizonyító beszámolót a hallgató köteles eljuttatni a HSZK részére.

A Programban résztvevő hallgató vállalja, hogy ösztöndíjas időszakra vonatkozóan nem vesz részt olyan szakmai tevékenységben (pl. külföldi tanulmányút, konferencia-részvétel stb.), amely megakadályozza a Tehetség Esték legalább 75%-án való részvételét.

A Programban részt vevő hallgató továbbá köteles a számára tantervileg előírt kredit és óramennyiségen túl a tavaszi félévben legfeljebb 2 kredit értékben, egy egyéni készség - vagy képességfejlesztő kurzus felvételére. A kurzusokat az Oktatási Igazgatóság a HSZK közreműködésével hirdeti meg és rögzíti teljesítését a tanulmányi rendszerben.

A Program befejeztével az ösztöndíjas programzáró díszoklevél átvételére jogosult, melynek kiállításáról a HSZK gondoskodik. A hallgató képzésének befejezésekor a Programban való részvételt igazoló hivatalos oklevélmellékletre jogosult. A PTE valamely mesterszakára való jelentkezéskor a Mesterképzés, valamint a szakirányú továbbképzés felvételi eljárási rendjéről szóló szabályzatában (PTE Szervezeti és Működési Szabályzat 7/b. melléklet) meghatározott többletpontot kaphat a Program oklevélmellékletével rendelkező hallgató. A PTE doktori iskoláinak felvételi eljárásában a Programban való dokumentált részvételért a doktori iskolák felvételi szabályai szerint többletpontok adhatók.

**Jogorvoslat:**

A pályázati döntéssel szemben a hallgató a közléstől, illetve a tudomásszerzéstől számított 15 napon belül fellebbezéssel élhet. A fellebbezést a Tehetségtanácshoz kell benyújtani és csatolni kell a megtámadott határozatot, valamint a kérelemben foglaltakat alátámasztó dokumentumokat. Az elsőfokú döntést hozó szerv saját hatáskörben korábbi határozatát módosíthatja, kijavíthatja, visszavonhatja vagy felterjesztheti a Másodfokú Tanulmányi Bizottsághoz elbírálásra.

Amennyiben a pályázati űrlap kitöltése során kérdése merülne fel, forduljon bizalommal a HSZK munkatársaihoz a [tehetseg.hszk@pte.hu](mailto:tehetseg.hszk@pte.hu) címen.

Kelt: Pécs, 2025. május 16.

Dr. Horváth Györgyi

*elnök*

*Pécsi Tudományegyetem*

*Tehetségtanács*